Jabuli 48
Ber ki deyo pa Cion
1Rwot dit, pi meno myero gipake matek i gaŋ pa Lubaŋawa!
2-Got mere maleŋ ber, dok wiye bor,
ma yomo cwiny lwak me wi lobo ducu,
en got Cion ma tye ka mabor tun acam,
en aye gaŋ pa Kabaka madit.
3Ki i gogone Lubaŋa onyutte
ni en aye cel matek ma gwoko dano maber.
4Nen, luker gucokke, gubino gugurre kacel.
5I kare ma guneno, cutcut gubedo ki ur madit mada,
lworo omakogi marac, ci guriŋo woko ata.
6Komgi omyel matek ki kunnu,
arem madwoŋ macalo pa dako ma rem ka nywal omakogi.
7Ituro mel me Tarcic
ki yamo ma oa tuŋ wokceŋ.
8Kit ma watyeko winyone, doŋ bene waneno
i gaŋ pa Rwot me mony, i gaŋ pa Lubaŋawa,
ma Lubaŋa miyo cuŋ likiŋ nakanaka.
9Wabedo ki tam i kom mar meri ma pe lokke,
ai Lubaŋa, i dye odi.
10Kit macalo nyiŋi oywek kwede-ni, ai Lubaŋa,
omiyo pak ma gipaki kwede oromo wi lobo ducu.
Ciŋi malacuc opoŋ ki twero meloc;
11wek got Cion obed ki yomcwiny!
Wek gaŋi ma i Juda gubed ki yomcwiny
pi kit ma iŋolo kwede kop!
12Wucit i Cion, wuwot wurum celle woko,
wukwan wel lubelene,
13ka dok wutam maber i kom celle,
wucit wuwot wa i gogone bene;
wek wutit bot yalwak ma bilubowu ni,
14man aye Lubaŋa,
en Lubaŋawa ma bedo nakanaka.
En bibedo latelwa matwal.